**MNB azonosító kód: ZVT Frissítve: 2021.06.28.**

**Kitöltési előírások**

**A Zöld Vállalati és Önkormányzati Tőkekövetelmény-kedvezmény Programban történő részvételhez szükséges adatszolgáltatás**

**Általános előírások**

Felügyeleti tevékenysége keretében a Magyar Nemzeti Bank (MNB) az általa biztosított Zöld Vállalati és Önkormányzati Tőkekövetelmény-kedvezményhez (Kedvezmény) kapcsolódóan gyűjt információkat.

A Kedvezmény igénybevételének feltétele az adatszolgáltatás negyedéves rendszerességgel történő teljesítése. Az adatszolgáltatás első vonatkozási időpontja annak a naptári negyedévnek a vége, amelyben az első olyan hitelügylet folyósítása vagy az első olyan kötvény vásárlása történt, melyre az adatszolgáltató Zöld Vállalati és Önkormányzati Tőkekövetelmény-kedvezményt kíván érvényesíteni. Az adatszolgáltatást fokozott biztonságú vagy minősített elektronikus aláírással ellátva az ERA rendszer „Adatszolgáltatás” szolgáltatásán belül elérhető „Statisztikai és felügyeleti integrált befogadó rendszer”-en (STEFI) keresztül szükséges megküldeni, határideje a tárgynegyedévet követő 50. nap, kivéve a 2020 negyedik negyedévére vonatkozó adatszolgáltatást, melynek határideje azonos 2021 első negyedévének határidejével. A 2020. január 1. és 2020. december 31. közötti hitelfolyósításokat és kötvényvásárlásokat először a 2020. negyedik negyedévi vonatkozási időpontú adatszolgáltatásnak szükséges tartalmaznia. Az adatszolgáltatás megkezdésének szándékát a [statadatszolg@mnb.hu](mailto:statadatszolg@mnb.hu) címre küldött e-mail formájában szükséges jelezni (kérjük, másolatban (CC) a [zold.penzugyek@mnb.hu](mailto:zold.penzugyek@mnb.hu) címet is tegye a címzettek közé).

A Kedvezmény igénybevételének egyéb feltételeit az MNB honlapján elérhető *Zöld vállalati és önkormányzati tőkekövetelmény-kedvezmény*[[1]](#footnote-2) (Tájékoztató) dokumentum tartalmazza.

**A 01. tábla oszlopai**

A tábla minden oszlopa, tehát az a-c) oszlopok kitöltése kötelező a Kedvezményt igénybe vevő adatszolgáltató által az adatszolgáltatás vonatkozási időpontjában fennálló összes olyan vállalatoknak vagy önkormányzatoknak zöld céllal kihelyezett hitelre vonatkozóan, melyre a Kedvezményt a hitelintézet érvényesíteni kívánja. Szakaszos folyósítás esetén a hitelügyletet az első hitelrész folyósításától szükséges szerepeltetni az adatszolgáltatásban.

**A tábla oszlopainak értelmezése**

1. **Hitelügylet azonosító (HITREG):** A 35/2018. (XI. 13.) MNB rendelet szerinti adatszolgáltatás (HITREG) szerinti hitelügylet azonosítója.
2. **Kitettség zöld arányszáma:** Az oszlopban százalékosan szükséges feltüntetni, hogy az adott kihelyezés mekkora részben került zöld céllal felhasználásra. Beruházási hitel esetében, ha a beruházás KÁT/METÁR-on keresztül valósul meg, akkor a Zöld Arányszámot 100%-nak kell jelenteni. Megújuló energiatermelési projekt hitel esetében szintén a kitettség teljes összegére érvényesíthető a kedvezmény (a Zöld Arányszám 100%-nak jelentendő), mivel vélelmezhetően ez esetben is a teljes hitelösszeg ténylegesen a megújuló energiatermelést finanszírozza.

A zöld célnak minősülő tételeket részletesebben a Tájékoztató tartalmazza.

1. **Finanszírozott zöld cél:** Az oszlopban szükséges feltüntetni, hogy a kihelyezett hitel milyen zöld célra került felhasználásra. A kitöltés során használható zöld címkék (kódok[[2]](#footnote-3)) a következők:

* **ME\_NE:** Megújulóenergia-termelés finanszírozás - napenergia
* **ME\_SZ:** Megújulóenergia-termelés finanszírozás - szélenergia
* **ME\_VE:** Megújulóenergia-termelés finanszírozás - vízenergia
* **ME\_GE:** Megújulóenergia-termelés finanszírozás - geotermikus energia
* **ME\_BM:** Megújulóenergia-termelés finanszírozás - biomassza
* **ME\_EG:** Egyéb, a fentiekben nem felsorolt, de a Taxonómia szakértői jelentésben szereplő megújuló energia kategória

**A 02. tábla oszlopai**

Zöld Kötvény[[3]](#footnote-4) esetén a tábla a-b) oszlopainak kitöltése, míg egyéb, zöld célt finanszírozó kötvény esetén a tábla minden oszlopa, tehát az a-c) oszlopok kitöltése kötelező a Kedvezményt igénybe vevő adatszolgáltató által az összes, vállalatok vagy önkormányzatok felé az adatszolgáltatás vonatkozási időpontjában fennálló kötvénykitettségre vonatkozóan, melyre a Kedvezményt a hitelintézet érvényesíteni kívánja.

**A tábla oszlopainak értelmezése**

**a) ISIN kód:** Az ISIN azonosítóról szóló 20/2014. (VI. 3.) MNB rendelet 2. §-a alapján az értékpapír kibocsátó által adott ISIN azonosítója.

**b) Zöld arányszám:** A Zöld Kötvények 100%-ként jelentendők, egyéb, zöld célt finanszírozó kötvények esetén a zöld célra fordított részt szükséges feltünteni %-os formában.

**c) Finanszírozott zöld cél:** Zöld Kötvény esetén töltése nem szükséges (mivel ez esetben a felhasználási cél a Zöld Kötvényhez kapcsolódó dokumentációban szerepel), egyéb kötvény esetén a kitettség zöld célja, felhasználási formája jelentendő. Az itt feltüntethető lehetséges zöld célok megegyeznek a 01. táblához kapcsolódó zöld célokkal.

1. Elérhető a <https://www.mnb.hu/greenfinance/> oldalon. [↑](#footnote-ref-2)
2. Csak az előre meghatározott kódokkal (pl. ME\_NE, ME\_SZ stb.) töltendő oszlop. [↑](#footnote-ref-3)
3. A Green Bond Principles-nek vagy a Climate Bonds Standards -nek megfelelő, vállalati, önkormányzati kibocsátású zöld kötvény vásárlásából származó kitettség, mely sztenderdeknek való megfelelést külső felülvizsgálat (external review) igazolja az ICMA által publikált „Iránymutatások a zöld, társadalmi és fenntarthatósági kötvények külső felülvizsgálatához” című dokumentumban foglalt valamely módon , az ICMA és a CBI hivatalos weboldalán listázott külső felülvizsgálatot végző, jóváhagyott szolgáltatók (ideértve ezek magyarországi irodáit is) valamelyike által. [↑](#footnote-ref-4)